khistorydata/jeongjo-sjw-relations huggingface dataset:
정조 6년
備忘記。會寧府使柳鎭恒下直。長弓一張。長箭一部。片箭一部。筒兒一箇賜。
정조 6년
柳誼。以戶曹言啓曰。因內農圃手本。位田浦落處。代土劃給事。有往復該寺。行査該道。決折後。草記之命矣。卽爲發關査問。今始報來。而司僕寺以爲。箭串里位田。發遣郞廳。使之摘奸。則三日九分耕。果爲浦落。以本寺屯土。換給計料云。而廣州以爲。該圃位田。元數五結八十二負內。浦落五結四十九負六束。實起三十二負四束云。兩處所報浦落之數。旣如是的實。則莫重供上之田。當給代土。而司僕寺雖以本寺土地許劃。本曹則無他可劃之處。分付該圃依例望呈牒報後。折價買給之地。何如。傳曰。允
정조 6년
奇彦鼎。以刑曹言啓曰。武藝別監金光福。出付刑曹。着枷嚴囚。明日開坐時。嚴明。分付後。仍囚事。命下矣。依傳敎。開坐罪人金光福處。以判付內辭意。嚴明。分付。仍爲着枷嚴囚之意。敢啓。傳曰。姑爲保放。待用刑還囚後勘律。
정조 6년
奇彦鼎。以刑曹言啓曰。罪人白天湜金勛文仁邦等。姑勿發配。明日開坐。一倂上曹。曉諭發配事。命下矣。依傳敎。開坐罪人白天湜金勛文仁邦等處。以傳敎內辭意。一一曉諭後。仍捧侤音。竝卽押送配所之意。敢啓。傳曰。知道。
정조 6년
行都承旨嚴璹藥院直。左承旨徐有防坐。右承旨趙時偉坐。左副承旨金宇鎭坐。右副承旨鄭志儉坐直。同副承旨奇彦鼎坐直。注書趙興鎭仕李祖承病。假注書趙衍德仕直。事變假注書李顯道藥院直。
정조 6년
趙時偉啓曰。抄啓文臣親試。以初八日爲之事。命下矣。處所以何處爲之乎。敢稟。傳曰。便殿爲之。
정조 6년
以十一日文臣殿講。取稟。傳于奇彦鼎曰。爲之。
정조 6년
以十一日。輪對。取稟。傳于奇彦鼎曰。爲之。
정조 6년
趙時偉啓曰。抄啓文臣李宗燮敍用後。所當卽付軍職。而已至累日。今始來呈。事甚未安。當該兵曹堂上。推考警責。何如。傳曰。允。
정조 6년
兵曹口傳政事。副司果李宗燮單付。
정조 6년
傳于趙時偉曰。承旨前望單子入之。徐有防落點。
정조 6년
傳于趙時偉曰。新除授承旨。牌招察任。
정조 6년
趙時偉啓曰。新除授左承旨徐有防。方在罷散中。何以爲之。敢稟。傳曰。敍用。
정조 6년
徐有防啓曰。注書李祖承病代。假注書趙衍德。仍察廳任。何如。傳曰。允。
정조 6년
傳于鄭志儉曰。坐直承旨入侍。
정조 6년
壬寅四月初七日酉時。上御誠正閣。右副承旨入侍時。右副承旨鄭志儉。假注書趙衍德。記注官金鳳顯。別兼春秋金載瓚。以次進伏訖。上曰。在前燈夕。政院玉堂春坊。有彩燈分兒之事。且各司亦有是例。今於內閣。依用古例。分送時任閣臣處。可也。上曰。今玆水標。只止八分。麥農雖曰有效。至於注秧等節。想必不足。誠可悶矣。志儉曰。嶺南農形。勝於畿湖云矣。上曰。李時秀陞敍之後。直閣便是單銓。卽似有難便之端矣。志儉曰。果然矣。命書傳敎曰。近因藏刑。京外殺獄囚之未完結者。數必夥多。觀於刑曹時囚錄啓文書。足可反隅。內而刑曹。外而諸路。凡係一律罪囚之推案。各令親執按閱。當完結之類。劃卽錄啓。不當完結之類。亦卽疎決事申飭。命退。諸臣以次退出。
정조 6년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭坐直。右副承旨徐鼎修坐。同副承旨黃昇源坐。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
傳于徐有防曰。禮兵房承旨入侍。
정조 6년
傳于徐有防曰。右副承旨同副承旨聞有實𧏮。竝許遞。前望單子入之。徐鼎修黃昇源落點。
정조 6년
徐有防啓曰。新除授右副承旨徐鼎修。同副承旨黃昇源。卽爲牌招。何如。傳曰。允。
정조 6년
備忘記。再明日永祐園行展謁。該房知悉。
정조 6년
徐鼎修啓曰。再明日永祐園親祭祭文。當爲製進。藝文提學李性源。卽爲牌招。何如。傳曰。允。
정조 6년
傳于趙時偉曰。再明日自賓陽門出宮。由弘化門館峴作行。此乃除治道之弊也。以此卽令京兆知悉。兵曹摠府五衛將武兼等。侍衛之數外。竝勿隨駕。至城外。但令迎送於留都班事。一體分付。
정조 6년
以香室永祐園親祭受押單子。傳于徐鼎修曰。出宮時當親押矣。
정조 6년
傳于趙時偉曰。副摠管前望單子入之。
정조 6년
備忘記。靑水萬戶李亨元。到任狀啓。今已來到。而寧邊差除。比靑水差違數日。前府使李亨元。尙不入來云。近來承旨望。極爲苟簡。令吏曹申飭上來。
정조 6년
吏曹口傳政事。以金峙默爲奉常正。
정조 6년
傳于金宇鎭曰。今夜弛禁事。分付巡邏營門及捕廳巡廳。
정조 6년
傳于金宇鎭曰。當該中官。事過後。令該府處之。
정조 6년
以慶尙監司狀啓。四月令薦新生竹笋。節候尙早。限內不得封進。惶恐待罪事。傳于金于鎭曰。勿待罪事。回諭。
정조 6년
徐有防。以弘文館言啓曰。副校理李昌漢。旣有只推之命。卽爲牌招察任。何如。傳曰。允。
정조 6년
徐有防。以宗親府郞廳。以有司堂上意啓曰。今此永祐園展謁時。宗臣十二員。以每品例爲隨駕。而摠管及老病罷散人員外。只是八員。以此數依前隨駕之意。敢啓。傳曰。知道。
정조 6년
趙時偉。以司僕寺官員。以一二提調意啓曰。再明日永祐園展謁時。本寺僉正。當以駕轎差備進參。有闕之代。令該曹卽爲口傳差出。何如。傳曰。允。
정조 6년
吏曹口傳政事。以李在亨爲司僕僉正。
정조 6년
趙時偉。以司僕寺官員。以一二提調意啓曰。外寺調馬一節。參考舊例。指一定式草記事。命下矣。外寺調馬。每朔官調馬三次。私調馬三次。乃是定式。而仍循廢隳。未能復舊。或行一二次。或行三四次。而不爲準式擧行者。殊非立法之意。亦失調習之規。此後則以初一十一二十一日。行官調馬。初五十五二十五日。行私調馬。若値事故。則退日擧行。使之必準六次。而申明舊式。毋敢違越。如或有未準次數者。該邑郞廳。草記論罪之意申飭。何如。傳曰。允。內寺事。亦爲相考前例。指一稟處。
정조 6년
徐有防。以吏曹言啓曰。今此永祐園親祭時。典祀官。例以奉常正塡差矣。正未差之代。口傳備擬以入之意。敢啓。傳曰。知道。
정조 6년
金宇鎭。以戶曹言啓曰。因內需司草記。順天仙巖寺。屬之本司。沃溝免稅移給事。有許施當否。參量草記之命矣。此旣本司免稅中移給者。則與新定劃屬有異。今年爲始。依此施行之意。分付。何如。傳曰。允。
정조 6년
金宇鎭。以戶曹言啓曰。宗親府蔘價木出給事。指一草記事。命下矣。今此下敎。特出於敦宗之盛意。臣不勝欽仰之至。每年該府之蔘價木勿送戶曹。仍留本府。以爲接濟之地。則旣與別般移劃有間。而往復相議。俱曰便好云。宗親府蔘價木三同十八疋三十尺。自今年勿爲移送。俾作本府需用之意。分付。何如。傳曰。允。特許區劃。意在敦敍。若無實效。如前滲漉。則該府有司堂上。難免重繩。依向日筵敎。分排於諸宗處。後自本府。具由草記。仍令成出事目。永久遵行事。各別嚴飭。
정조 6년
徐有防。以禮曹言啓曰。今四月初十日。永祐園親享時。自上當有散致齋之禮。而正日只隔二日。散齋則勢未及如例。殿下自今日散齋一日於別殿。致齋一日於正殿。凡散齋。不弔喪問疾不聽樂。有司不啓刑殺文書。致齋。惟啓享事。諸享官及近侍之官。應從升者。竝散齋一日於正寢。致齋一日於本司。陪享官諸衛之屬。各於本司。淸齋一宿事。知委。何如。傳曰。允。
정조 6년
趙時偉。以兵曹言啓曰。再明日永祐園展謁時。本曹堂上侍衛。當爲備員。參議有闕之代。令該曹以在京無故人。口傳差出。以爲備員之地。何如。傳曰。允。
정조 6년
吏曹口傳政事。以李養鼎爲兵曹參議。
정조 6년
趙時偉。以兵曹言啓曰。代射罪人朴鳳起。邊遠充軍草記。傳曰。科場用情。本律限己身充軍。而此漢則代射冒入。前後不知爲幾遭。律以邦憲。渠之罪。可謂殺無赦。然以不用刑之故。但令依本律充軍。而此不足以贖渠罪戢他人。絶島勿限年充軍。待用刑。令該道道臣捉囚營獄。親執嚴刑準三次後。還發配所之意。行會事。命下矣。依傳敎。代射罪人朴鳳起。全羅道羅州牧黑山島。勿限年充軍。以傳敎內辭意。具罪目。定驛子押付。亦以待用刑嚴刑三次後。還發配所事。一體分付道臣之意。敢啓。傳曰。黑山島則過矣。以差近於此島之島。更定配所押送。可也。
정조 6년
趙時偉。以兵曹言啓曰。代射罪人朴鳳起。黑山島充軍草記。傳曰。黑山島則過矣。以差近於此島之島。更定配所押送。可也事。命下矣。罪人朴鳳起。更以全羅道珍島郡金甲島充軍。以傳敎內辭意。具罪目。定驛子押付之意。敢啓。傳曰。知道。
정조 6년
趙時偉。以兵曹言啓曰。今此永祐園展謁時。隨駕百官及侍衛軍兵。比昨年又加減省事。命下。而取考謄錄。則昨年永祐園展謁時。訓局步軍六哨。馬兵四哨。御營步軍三哨。騎士三番。禁軍五番隨駕矣。今番則何以爲之乎。敢稟。傳曰。竝依昨年例擧行。而馬兵減一哨。禁軍減一番磨鍊。後廂則禁衛營隨駕。留陳則御營廳爲之。留營一款安徐。
정조 6년
趙時偉。以兵曹言啓曰。今四月初十日。永祐園擧動時。各殿問安及承史所騎驛馬。一依京擧勳時例。竝置之。只內吹所騎。京畿驛馬二十三匹。補把之意。分付本道。何如。傳曰。允。
정조 6년
趙時偉。以禁衛營言啓曰。本營所在各樣軍器汁物。率多破傷。不可不改備改修。故使敎鍊官折衝閔光祿監董。火藥四千斤。鉛丸十九萬六千箇。入盛櫃子一百十坐。木袷袋八十部。火箭一百八十柄。短銃粧家二百柄。皮瓢子一千箇。黑角弓五十張。加時木刁斗二百部。大釜子八坐。鍮所羅二十九坐。大行鼓三坐。各色大縀大旗幟三十八面。藍大縀令旗五十六面。巡視旗二十四面。方紬旗一百二十三面。木甲布帳二百五十五件。布單布帳一百二十七件。柱桿一百二十箇。油芚六十浮。軍兵紙油衫一千四十件。軍幕三部。坐板十八立。紅氈笠一百三十箇。別黃燭一千五十柄。熟麻大小乼一百三十巨里。豆靑三升。挾袖五百二十件。藍三升。戰服五百二十件。黑木挾袖一百七十件。靑木戰服一百七十件。黑染布挾袖一百三十件。靑染苧布戰服一百三十件。藍方紬戰帶八百二十件。槍劍軍紅木號衣一百二十件。紅紗籠六十件竝新備。長槍六十柄。環刀一百二十五柄。戰車四十五輛。囉叭十三枝。中鉦十四面。小行鼓十四坐。號笛六枝竝改修。而在前軍物監董之人論賞。已多前例。今此閔光祿監董之數。如是夥然。其在激勸之道。宜有論賞之典。而事係恩典。不敢擅便。令該曹考例稟處。何如。傳曰。此等事。雖不必一切防塞。亦不宜一任殽濫。外方請資狀。聞有就議大臣後稟處之例焉。況都提擧兼管本營事務。使之考察實蹟有無。義無不可。都提調以此知悉。詳閱草記。
정조 6년
黃昇源。以義禁府言啓曰。渭原前郡守李吉培。拿囚之意。敢啓。傳曰。知道。
정조 6년
黃昇源。以義禁府言啓曰。林土前別將張佑軫。拿囚之意。敢啓。傳曰。考律勘放後。草記。
정조 6년
黃昇源。以義禁府言啓曰。時囚罪人張佑軫。考律勘放後。草記事。命下矣。張佑軫段傳旨內。軍餉居末。令該府拿問勘處。罪取考律文。則續大典倉庫條有曰。軍餉居末拿問。大明律制書有違條有曰。凡奉制書。有所施行而違者。杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。張佑軫。杖一百收贖。告身盡行追奪。放送。何如。傳曰。允。如有功。減一等。
정조 6년
趙時偉。以義禁府言啓曰。張佑軫。杖一百收贖。告身盡行追奪事。照律草記批旨內。如有功。減一等事。命下矣。張佑軫非功臣云矣。敢啓。傳曰。知道。
정조 6년
禁府啓目。淮陽前府使朴師崙。三招云云。判府問目內辭意。多般嚴問。則其居官無狀。不能接濟之罪。雖不敢全事發明是白乎乃。揆以採探民情。不願付賑等說。欲爲漫漶之計。究厥罪狀。尤極痛駭。刑推得情。何如。判府啓。御史上來間仍囚。更待處分爲良如敎。
정조 6년
壬寅四月初八日卯時。上御誠正閣。抄啓文臣製述入侍時。左承旨徐有防。右承旨趙時偉。假注書趙衍德。記注官金鳳顯。別兼春秋李集斗。以次進伏訖。上命書傳敎曰。本園展謁。一依京擧動例爲之。曾有定式。令政院申明嚴飭。隨駕百官及侍衛軍兵。又加省減。依此擧行。齋室修理等節。竝置之。上曰。昨年四月擧動時。隨駕官單子及侍衛節目持來。賤臣承命出持入。上曰。今番擧動。武兼十人及兵曹摠府堂上各一員。以先後班隨駕。可也。命試官行禮。前一直提學鄭民始。二直提學鄭志儉。前直閣金宇鎭。檢校直閣徐鼎修等。率應製人李時秀等入就庭。引儀唱四拜禮。試官應製人。行拜禮訖。民始等以次陞殿。命民始書題七言律。須臾慰滿三農望訖。仍命懸題。時秀等又行四拜禮。上曰。製述人各就座。卽刻製進。可也。時秀等以次製進。命鼎修進讀試券。民始考訖。命書等第拆封。三中洪履健。三下金載瓚徐龍輔李錫夏鄭東俊等。以次出榜。有防曰。再明日出宮門路。以何處爲之乎。上曰。以賓陽門爲之。可也。命退。諸臣以次退出。
정조 6년
行都承旨嚴璹藥院直。左承旨徐有防齋直。右承旨趙時偉齋宿。左副承旨金宇鎭齋宿。右副承旨徐鼎修齋宿。同副承旨林錫喆齋直。注書趙興鎭藥院直李祖承病。假注書趙衍德齋直。事變假注書李顯道仕。
정조 6년
徐有防啓曰。明日大駕詣永祐園。入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 6년
傳于徐有防曰。書狀官留待。
정조 6년
傳于徐有防曰。軍士房承旨。兵曹入直堂上入侍。
정조 6년
以兵曹監軍單子。傳于金宇鎭曰。閔百履承傳汰去分揀。
정조 6년
傳于林錫喆曰。同副承旨刑曹堂上入侍。
정조 6년
傳于林錫喆曰。審覈使留待。
정조 6년
傳于林錫喆曰。審覈使。待下敎來待。
정조 6년
傳于林錫喆曰。闕門事體。何等重大。任意開閉。當該承旨罷職。前望單子入之。
정조 6년
徐有防啓曰。新除授承旨。待下批牌招。以爲淸齋之地。何如。傳曰。允。
정조 6년
承旨前望單子入之。林錫喆落點。
정조 6년
徐有防啓曰。明日問安承旨。同副承旨進去事。命下矣。同副承旨黃昇源。纔已罷職。何承旨進去乎。敢稟。傳曰。同副承旨進去。
정조 6년
趙時偉。以兵曹言啓曰。今四月初十日。大駕詣永祐園展謁時。左邊捕盜大將李敬懋。以禁衛大將隨駕。右邊捕盜大將徐有大。以禁軍別將隨駕矣。回鑾間。以留都御營大將李柱國。姑爲權察。何如。傳曰。允。
정조 6년
趙時偉啓曰。因兵曹草記。明日大駕詣永祐園展謁時。左邊捕盜大將李敬懋。以禁衛大將隨駕。右邊補盜大將徐有大。以禁軍別將隨駕。回鑾間。以留都御營大將李柱國。姑爲權察事。允下矣。御營大將李柱國。卽爲牌招。以爲聽傳敎之地。何如。傳曰。允。
정조 6년
趙時偉。以兵曹言啓曰。卽者敦化門守門將崔名宇來言。有一行止殊常之人。直欲攔入闕門。故守門軍卒。阻搪執捉。則其所爲說。萬萬驚駭。有不可自下擅斷。故爲先移送捕廳之意。敢啓。傳曰。移送刑曹。
정조 6년
趙時偉。以禁衛營言啓曰。今四月初十日。永祐園展謁時。本營騎士三番及鄕軍三哨。隨駕事。命下矣。新營入直騎士二十五人。待標信出用。而還宮後還入直之意。敢啓。傳曰。知道。
정조 6년
金宇鎭。以宗親府郞廳。以有司堂上意啓曰。本府蔘價木。自戶曹勿捧事。草記批答。特許已劃。意在敦敍。若無實效。如前滲漉。則該府有司堂上。難免重繩。依向日筵敎。分排於諸宗後處後。自本府具由草記。仍令成出事目。永久遵行事。各別嚴飭事。命下矣。諸宗二十員內。除出有司堂上三員。其餘十七員。依付祿例。以十兩蔘價錢今年爲始。每朔四兩式。分排十二朔。合錢八百十六兩事。仍成事目。永久遵行之意。敢啓。傳曰。知道。
정조 6년
趙時偉。以刑曹言啓曰。罪人月惠。具罪目。絶島爲婢事。命下矣。罪人月惠。以大逆不道罪人龍輝之女。杖斃罪人繼昌之從妹。其父龍輝。挾匕潛入之時。身爲差備內人。與繼昌同心和應。大內門路。暗自指示。隱匿處又爲引導。兇謀逆節。爛漫綢繆。以此罪目。依傳敎。全羅道羅州牧黑山島爲婢。待城門開。押送之意。敢啓。傳曰。知道。
정조 6년
壬寅四月初九日巳時。上御誠正閣。兵曹堂上軍土房承旨入侍時。兵曹參議李養鼎。右承旨趙時偉。記事官趙興鎭。記注官金健修金鳳顯。以次進伏訖。上曰。兵曹草記。何事耶。養鼎曰。俄者金虎門守門將來言曰。不知何許人。着白衣突入闕門。故門將執捉問之。則厥漢言內。方欲告變云云。自臣曹捉付捕廳矣。上曰。然則自兵曹捉致供口招。更爲入侍。可也。上曰。書狀入侍。書狀官林錫喆進伏。上曰。出疆之役。無事回還。誠可幸也。錫喆曰。萬里之行。一行無一人生病者。善往善返。莫非王令所曁矣。命退。諸臣以次退出。
정조 6년
壬寅四月初九日午時。上御誠正閣。右副承旨入侍時。右副承旨徐鼎修。假注書趙衍德。記事官金鳳顯。別兼春秋李集斗。以次進伏訖。上曰。雨澤尙此乾惜。言念民事。誠爲可悶矣。鼎修曰。麥農已判大無云。不勝悶慮矣。命讀公事訖。命退。諸臣以次退出。
정조 6년
壬寅四月初九日申時。上御誠正閣。承旨與刑曹三堂入侍時。刑曹判書徐有隣。參判金尙集。參議李在學。左承旨徐有防。同副承旨黃昇源。假注書趙衍德。記注官金鳳顯。別兼春秋李集斗。以次進伏訖。上曰。權晤取招時。開坐於何處乎。有隣曰。龍虎營開坐矣。上曰。罪人所供。果何如。有隣曰。初頭供辭。俱是犯上不道。臣子之所不忍聞。故臣等骨寒肉顫。相顧愕眙。不得更加盤詰。雖當親問之下。實難從實仰奏矣。上曰。供辭詳聞。然後可悉罪人之情狀。雖是不道之說。卿等無難畢陳也。有隣曰。其所凶言。直指聖躬。臣等尙不勝心膽俱悸。不忍仰對矣。上曰。卿等旣以不忍言爲說。則略言其槪。可也。有隣曰。大體指聽政後。彰義宮擧動時事矣。上曰。發問時。施威以問乎。有隣曰。不待施威。直爲納招矣。上曰。朝者兵曹納供時。果以何辭爲言耶。有隣曰。納供以爲南人爲名者。無論數萬。擧懷怨國之心。恒謀不逞之計。或位在卿宰。或職經三司。而凶肚逆腸。打成一片。宗國之禍。當在朝夕云矣。上曰。寧有如許事也。必是誣人之招。更加盤問。好矣。上曰。前一直提學入侍。賤臣承命出。與鄭民始偕入進伏。上曰。罪人之上段所供。皆是犯上不道之說。論其所坐。固當不待時用刑。至於下段云云。以爲南人。其麗不億。擧皆怨國。變在朝夕云。此必是誣人之招矣。予於朝著之間。必軫鎭安之道。輒施撫摩之政。在渠輩有何怨國之心乎。必是含憾於人。有此來告者矣。民始曰。誣人之罪。姑舍是。上款不道之說。聞極驚惋。不知所達矣。雖曰。時値藏刑。罪係重大。則捕廳近用刑杖。況此等惡逆之類乎。不可不嚴鞫得情。亟令該府依法盤覈。宜矣。有隣曰。守禦使之言。誠甚得宜。此等劇賊。非臣曹所可按覈。卽移該府。好矣。上曰。如許凶言。肆發公庭。事甚難處矣。然今告變云云。必是嫌憾所出。而便是自中之亂矣。有隣曰。渠亦曰。同是南人。而捉納南人。惟願速死云矣。上曰。渠旣聞此說已久。則何爲今始來告乎。有隣曰。當初不欲上變。而今則禍機將迫。渠亦被死。故不得已來告云矣。上曰。南人擧皆怨國云者。是何故也。有隣曰。供內以爲。南人近久失勢。故有此不軌之心云矣。上曰。此必是誣招。亞三堂卽爲出去。更加盤問。直捧誣服以來也。尙集在學等。承命出去。上曰。人心之叵測。至於此極。儘不成說矣。似聞此人。居在墨洞云。若以平日所嫉之人。盡爲納招。則其於推捉之際。必致繹騷之患。不必更加盤問。直捧誣招事。分付。賤臣承命出傳。上曰。亞三堂斯速捧供以來事。分付。賤臣承命出。與尙集等進伏。上曰。卿果直捧誣招乎。尙集曰。臣等嚴加盤詰。則果以誣人自服矣。上曰。果不出予之所料矣。朝家於南人。旣無所負。則渠輩安有怨國之心乎。罪人旣以誣服自服。則自有反坐之律。仍囚本曹。待用刑正法。可也。尙集曰。渠則不知有反坐之律。而今若以反坐被刑。則願以狂易勘律云矣。上曰。卿等出去。誣服之罪。具案更捧。夕後卽爲入來。可也。命退。諸臣以次退出。
정조 6년
壬寅四月初九日酉時。上御誠正閣。左承旨與刑曹三堂上入侍時。刑曹判書徐有隣。參判金尙集。參議李在學。左承旨徐有防。假注書趙衍德。記注官金鳳顯。別兼春秋李集斗。以次進伏訖。上曰。權晤更受誣服乎。有隣曰。果捧誣服。而渠則以狂易捧遲晩云矣。上曰。旣以誣人自服。則當施反坐之律。而以狂易遲晩。則其律。何如。有隣曰。殺獄雖有減等之律。而至於惡逆。本無次律矣。上曰。明日還宮後。更爲議處。可也。有隣曰。典獄罪人月惠。屢年在囚。久屈當施之律。卽令發配。宜矣。命書榻敎曰。典獄時囚中月惠。具罪目。絶島爲婢。命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭坐。右副承旨徐鼎修坐。同副承旨林錫喆坐直。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
大駕詣永祐園。入齋室後。奎章閣政院玉堂藥房朝廷二品以上六曹堂上口傳問安。答曰。知道。
정조 6년
徐有防啓曰。今此試官望中。時無職名人。令該曹口傳付軍職。何如。傳曰。允。
정조 6년
兵曹口傳政事。副司直奇彦鼎單付。
정조 6년
玉堂前望單子入之。校理洪文泳。副修撰權以綱落點。
정조 6년
兵曹口傳政事。司僕內乘閔百履落點。
정조 6년
傳于林錫喆曰。禮房承旨入侍。
정조 6년
以黍皮契貢人黃世郁等上言。傳于林錫喆曰。曾以此事。有筵勅矣。市弊雖除。貢瘼優生。甚非均視之澤。有甚矯捄之好道理乎。戶判與該寺提調。往復相議。使卽停當決折事。分付。
정조 6년
以中禁李千孫上言。傳于林錫喆曰。不過申飭。其時同罪諸人。一竝放送事。分付。
정조 6년
以中官梁大宜拿處傳旨。傳于林錫喆曰。更觀前頭次。姑爲分揀。
정조 6년
以全羅道右水使尹得逵。於蘭萬戶崔聖崙。到防稽緩。待用刑嚴治事狀啓。傳于林錫喆曰。除拜未幾。有此狀聞。可知其修擧之一端。繼此一此不解。隨事暢念擧行之意。回諭。
정조 6년
以江原道通川郡鄭莫述子奉國上言判付內。傳于林錫喆曰。此事每欲一番決處。訖此未果矣。一律之此等人減律。續典斷例。綽有旁照之端兺不喩。滯囚五年。置之不生不滅之科。甚非仁政。厥漢取考律文。參量決放之意。令刑曹知悉。今日內草記擧行。厥漢同生兩漢。亦卽放送事。分付該道。
정조 6년
以全羅道順天府居私奴快孫上言判付內。傳曰。古有要囚服念五六日之語焉。大抵殺獄。又非庶獄之比。當殺而生。無以償死者之命。宜生而殺。豈能洩生人之冤。昨春審理本獄案。反復參考。至再至三。事情疑亂。主客混糅。不但難以區別兺除良。道伯結語。刑官覆辭。皆請以中之傅生是如乎。有司曰宥。自上曰殺。寧有如許事面乎是旀。其中戒中。最是致疑之人。而前此業已決配是如爲有。則自朝家使之還囚成獄。殆近刻酷之政乙仍于。判付中。果令決放。以中是置。觀此上言。致死人李陽宅妻許女事。誠足愍惻。旣聞之後。豈可膠守先人之見。不思所以償死慰冤之方乎是旀。況旀陽宅則被殺。許女則自裁。雖謂之以凶身一人。殺無辜二人。亦非虛語。刑判纔按本道。必當稔知本事。伊時審理。亦出此重臣之手。更爲取閱文案。具由論理。草記稟處。至於許女事。無論本獄事之如此如彼。遐土村女。辦此貞節。大是激感處。實蹟有無。卽令該監司採取物情。參以己見。從速狀聞事。分付。
정조 6년
以宜寧幼學姜聖胤上言。傳于林錫喆曰。吟咏時事。旣非靺韋本邑。至於書付廳門。以致自中人之發口。何其不緊之甚也。然遐土之人。未能工於謀身。亦何足深責乎。本事委折。已歸先天不須說也。至若拔薦一款。萬萬駭然。日前因他武弁名字。上書拔字事。有別般飭敎。已令無遺𢣼去矣。姜昌煥復薦。自當在其中焉。此必未及聞知此擧。而有此上言。令兵判招致鳳胤。以此意。分付。大抵所謂拔薦。何等大擧措。則宣傳官輩。不識法意之至嚴。抧廢人前程。無甚有難。從今以往。宜定劃一之制。以寓開棘之戒。宣薦拔薦之規。永爲革罷。設有不得不可削之人。自該廳報于本兵及諸武將。待僉意詢同。又自兵曹草記。或筵稟蒙允。然後始乃施行。如是定式之後。萬一有復踵前習之弊。當該行首宣傳官。參會宣傳官。一倂反施所施之罰。卽令兵判將此傳敎。成出文蹟。揭板廳璧以聞。
정조 6년
傳于徐有防曰。政官待明朝。牌招開政。
정조 6년
徐有防。以禮曹言啓曰。卽接厚陵別檢所報。則本陵紅箭門。今月初九日辰時。爲風折傷。至於顚仆云。依定式發遣本曹郞廳。奉審後稟處。何如。傳曰。允。
정조 6년
林錫喆。以兵曹言啓曰。依下敎。武藝別監內吹兼內吹招搖旗手等處。蜜水分饋之意。敢啓。傳曰。知道。
정조 6년
林錫喆。以訓鍊都監言啓曰。依下敎。挾輦軍御前前排大旗手招搖旗手兼內吹等處。蜜水解渴之意。敢啓。傳曰。知道。
정조 6년
林錫喆。以禁衛營言啓曰。依下敎。衛內本營槍劍軍。兼內吹。招搖旗手等處。蜜水分饋之意。敢啓。傳曰。知道。
정조 6년
林錫喆。以訓鍊都監言啓曰。依傳敎。景慕宮大門前家舍造成時。看役牌將知彀官禹興疇。旗牌官趙命龜。別武士金光兌。鑿池看役牌將旗牌官張光郁劉漢相。別武士鄭光周。植木牌將別武士鄭道行。別騎隊金德采。各三升一疋木二疋布一疋。書記一名。木二疋布一疋。使喚軍三名。木布各一疋外。策應所書員一人。庫子使喚軍各一名。木布各一疋。從厚施賞之意。敢啓。傳曰。知道。
정조 6년
林錫喆。以禁衛營言啓曰。依傳敎。景慕宮大門外家舍造成時。看役將校敎鍊官柳惠根李應燁。別武士姜聖晉。鑿池看役牌將別武士李大番。植木牌將別武士李昌郁。各三升一疋木二疋布一疋。使喚軍二名。木布各一疋。城機所書員一人。庫子使喚軍各一名。木布各一疋。從厚施賞之意。敢啓。傳曰。知道。
정조 6년
林錫喆。以御營廳言啓曰。依傳敎。景慕宮大門前家舍造成時。看役將校敎鍊官玉器儁千圭錫。別武士元錫龜。造橋看役將校敎鍊官金得商。鑿池看役將校別武士申漢相。各三升一疋木二疋布一疋。冶所書員一人。庫子一名。使喚軍五名。木布各一疋。從厚施賞之意。敢啓。傳曰。知道。
정조 6년
林錫喆。以守禦廳言啓曰。依傳敎。本廳招搖旗差備將校軍兵等。解渴之意。敢啓。傳曰。知道。
정조 6년
林錫喆。以司僕寺官員。以一二提調意啓曰。依下敎。牽馬陪朴貴得處。木綿十疋。從厚施賞之意。敢啓。傳曰。知道。
정조 6년
林錫喆。以義禁府言啓曰。金城前縣令李義存。拿囚之意。敢啓。傳曰。今日捧供以聞。
정조 6년
林錫喆。以刑曹言啓曰。因江原道通川郡鄭莫述子奉國上言判付內。此事每欲一番決處。訖此未果矣。一律之此等人減律。續典斷例。綽有旁照之端兺不喩。滯囚五年。置之不生不滅之科。甚非仁政。厥漢取考律文。參量決放之意。令刑曹知悉。今日內草記擧行。厥漢同生兩漢。亦卽放送事。分付該道事。命下矣。取考金吾文案。則罪人鄭江。非但各人等招辭。皆云癲狂。該道臣跋辭。亦曰癲狂。則其所作變。可知其出於癲狂。今此判付內。旁照斷例。參量決放之敎。哀矜愍恤之德意。臣實欽仰。而但續典所載。雖有殺獄罪人癲狂減死之。殿牌作變。關係至重。至有王府設鞫之例。揆以法意。有不可以同是一律。引以旁照。鄭江姑爲仍囚。待用刑拿致王獄。按律處斷。其弟鄭莫述鄭太等。依傳敎卽爲放送事。發關。分付于該道道臣之意。敢啓。傳曰。知道。罪疑惟輕。政指此等處也。拿來草記之五年留中。愍其干犯之無情。卿曹防啓。其在執法之義。雖無怪其如是持難。然一向滯獄。竟至瘐斃。足爲干和之端。罪人江減死。通川郡勿限年定配。
정조 6년
林錫喆。以刑曹言啓曰。因中禁李千孫上言判付內。不過申飭。其時同罪諸人。一竝放送事。命下矣。依判下。平安道宣川府定配罪人李根成方世弘。嘉山郡定配罪人金龜明。竝卽放送事。發關。分付于該道道臣。其中李恕采。以曾經實職之人。自金吾發配。令該府擧行。何如。傳曰。允。
정조 6년
林錫喆。以義禁府言啓曰。前內乘申鴻周。拿囚之意。敢啓。傳曰。知道。
정조 6년
以申鴻周囚單子。傳于林錫喆曰。旣已汰去。付過放送。
정조 6년
禁府啓目。金城前縣令李義存。原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 6년
壬寅四月初十日卯時。上詣永祐園。擧動入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨徐鼎修。同副承旨林錫喆。記事官趙興鎭。假注書趙衍德。記注官金鳳顯。別兼李集斗。以次隨駕。上御涵仁亭。就板位南向立。香室官員。奉香祝跪進。有防跪受。奉祝文跪進上前。上跪受親押訖。有防跪受。以傳香室官員。官員奉香祝先出。通禮跪告外辦。上具戎服。乘輿出賓陽門。由明政殿。出明政門。通禮跪請降輿乘馬。上降輿乘馬。出弘化門。由館峴至文廟前路。通禮跪請下馬。上下馬。步過前路。通禮跪請乘馬。上乘馬。至景慕宮前路。通禮跪請下馬。上下馬。步過前路。通禮跪請乘馬。上乘馬。至第二橋。命書駕前下敎曰。館直苟艱。在外玉堂許遞。前望單子入之。上曰。當以洪文泳落點。先爲出牌事。分付。賤臣承命出傳。時偉曰。新除授校理洪文泳。方在罷散中。何以爲之乎。上曰。敍用。可也。出擧條大駕出興仁門。張鼓吹至遞馬所。通禮跪請下馬。上下馬。時偉曰。內乘申鴻周。不待下詢。徑先仰奏。揆以事體。誠極駭然。所當重勘。而本院請推之外。無他可施之罰。何以爲之乎。上曰。汰去。事過後。令該府處之。可也。出擧條大駕至北巖。下敎曰。知義禁鄭好仁詣園所謝恩次。卽爲隨駕事。分付。賤臣承命出傳。大駕詣永祐園洞口。通禮跪請下馬乘輿。上下馬乘輿入齋室。諸臣口傳問安訖。命遣林錫喆問安于慈殿慈宮。少頃。上具翼善冠黲袍出齋室。通禮跪請乘輿。上乘輿至紅箭門外。通禮跪請降輿。上降輿。步詣紅箭門內就板位。引儀唱再拜禮。上行再拜訖。下敎曰。展謁後。當行園上奉審。以此分付。有防承命出分付。上入小次。下敎曰。園司竝爲待令乎。宇鎭曰。日前以參奉有頉。該曹果爲草記。而尙未下批。故不得差出矣。上曰。趁此展謁。參奉如未差出。則該房當爲微稟。而不此之爲。是何故也。宇鎭曰。臣果與諸承旨。已有相議。而事係煩稟。不得入稟矣。上曰。近日該房事。何如是稽忽。極甚可怪矣。仍命書榻敎曰。本園參奉有闕代。口傳差出。少頃。上詣丁字閣就板位。執禮唱再拜禮。上行再拜禮訖。仍詣閣內跪。鼎修奉爐。璹奉香。上焚香訖。宇鎭奉爵跪進。上奉爵。有防跪受。奉奠神位前。大祝李時秀。跪讀祝文訖。上俯伏興。出就板位。執禮唱亞獻官獻爵。左議政洪樂性入就閣內獻爵訖。出還復位。執禮唱終獻官獻爵。右議政李福源。入就閣內獻爵訖。出還復位。執禮唱再拜禮。上行再拜禮。大臣以下。亦行再拜禮訖。上仍詣望燎位望燎訖。通禮唱禮畢。大臣以下。以次退出。上詣園上奉審訖。仍詣園後右麓。巡審訖。還御齋室。諸臣口傳問安。命書傳敎曰。侍衛百官揷羽。時偉曰。前判書鄭好仁。以知義禁肅謝事。俄有下敎矣。日前雖有前望單子入之之敎。尙未下批。何以爲之乎。上曰。去初四日次對時。已有下批。而今此所奏。誠甚可怪。該房事。何如是做錯乎。時偉曰。我問諸承旨。則皆以爲不知云矣。上曰。知義禁郞爲肅拜事。分付。賤臣承命出傳。時偉曰。知義禁鄭好仁。時無軍銜。令該曹口傳付軍職。何如。上曰。依爲之。出擧條少頃。上具戎服出齋室。通禮跪請乘輿。上乘輿。命書駕前下敎曰。自園洞口。至興仁之門捧上言。上曰。關王廟歷臨事。出駕前下敎詣降輿所。通禮跪請降輿乘馬。上降輿乘馬。下敎曰。京畿監司與楊州牧使。以無禾麥空虛處待令事。分付。時偉承命分付。大駕至安樂峴。下敎曰。觀光人中。老農使之進前。時偉承命出。分付。上曰。日前雨澤。未得周洽。各處禾麥。能無傷損之歎耶。農民等對曰。今此得雨之後。各穀頗有蘇生之望。雖有旱氣。此是致沃之旱。不必爲慮矣。命京畿監司楊州牧使入侍。李亨逵洪明浩進前。上曰。今番雨後。各邑農形。果何如。亨逵曰。得雨之後。各穀果有潤色之效矣。上曰。麥農能免枯損之患耶。亨逵曰。秋麥已盡發穗。春麥頗有回蘇之望矣。上曰。畿伯與中軍都事。導駕。可也。亨逵承命退出。大駕詣東關王廟大門外。通禮跪請下馬乘輿。上下馬乘輿。詣神門外。通禮跪請降輿。上降輿入廟內。引儀唱再拜禮。上行拜禮訖。出廟門至乘輿所。上曰。廟司進前。李漢起進伏。上曰。爾以訓鍊參軍入直乎。漢起曰。然矣。上曰。爾卽來待闕下。可也。命漢起退出。通禮跪請乘輿。上乘輿出大門外。通禮跪請降輿乘馬。上降輿乘馬。出廟前洞口。下敎曰。作門內人馬若是雜遝。兵判何不禁飭乎。時偉曰。作門內人馬紛雜。前後飭敎。不啻屢屢。而今此作門之內。人馬又復雜遝。兵曹不能禁斷。揆以事體。誠極未安。兵曹判書李性源。從重推考。何如。上曰。依爲之。出擧條大駕詣景慕宮前路。通禮跪請下馬。上下馬。步過前路。通禮跪請乘馬。上乘馬進發。下敎曰。都廳田翊顯待令。賤臣承命出分付。翊顯承命進前。上曰。所掌役事。今已告訖乎。翊顯曰。然矣。上曰。前後董役。爾其多勞矣。將有下敎之事。爾卽率役所將校軍士等。待令於闕下。可也。上曰。魚物廛搬移之後。廛民能無弊端乎。承旨詢問以奏。時偉回奏曰。廛民等。果無弊瘼云矣。上曰。廛舍合爲幾間乎。翊顯曰。南邊廛舍爲五十四間。北邊廛舍爲六十三間矣。大駕詣文廟前路。通禮跪請下馬。上下馬。步過前路。通禮跪請乘馬。上乘馬。至弘化門外。下敎曰。各軍門解嚴事。分付。時偉承命分付。宣傳官等。出標信傳命訖。上至明政門外。通禮跪請下馬乘輿。上下馬乘輿。由明政殿入賓陽門。諸臣口傳問安。以次退出。
정조 6년
壬寅四月初十日申時。上御誠正閣。禮房承旨入侍時。左承旨徐有防。假注書趙衍德。記事官金鳳顯。別兼春秋李集斗。以次進伏訖。上曰。坐直誰也。有防曰。臣與同副承旨伴直矣。命書傳敎曰。展禮後行祭。係是應行之擧。兩廟遣將臣行祭。照例擧行。日字以十五日爲之。又命書傳敎曰。今番動駕。路由本宮洞口。蓋以燈夕纔過之故。撤竿治道。恐妨民弊也。兼欲觀事工之告成矣。俄於輦路見之。橋梁不特一新。疏鑿亦著勤勞。本宮設施初。許多橋役。亦皆擔當董事。而未蒙賞典。豈無抑鬱之心。都廳田翊顯加資。看役將校。令各該營門從厚施賞後。草記使喚軍人。亦令施賞。今番人家募入及道路橋梁等各項事務。着意檢督。幸得就緖。專賴兩重臣之力。訓鍊大將具善復。豹皮一令賜給。判尹鄭昌聖。虎皮一令賜給。上曰。東關王廟守直官召入。鳳顯承命出。與李漢起偕入進前。上謂漢起曰。爾以掌務官。積年勞苦。今於東廟。又値入直。事非偶然。方以善地邊將。特命除拜。以此下敎。傳于該大將。可也。仍命書傳敎曰。守直官李漢起。前後效勞。旣甚不些。至今沈屈。殊欠奬勸之政。今日入直。於渠亦不偶然。待窠善地邊將調用。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨金宇鎭坐。右副承旨徐鼎修坐。同副承旨朴錫喆坐。注書趙興鎭仕李祖承病。假注書趙衍德仕直。事變假注書李★★藥院直。
정조 6년
大殿王大妃殿惠慶宮中宮殿。政院玉堂口傳問安。答曰。知道。
정조 6년
王大妃殿惠慶宮中宮殿。藥房口傳問安。答曰。知道。
정조 6년
藥房都提調臣鄭弘淳。提調臣金華鎭。副提調臣嚴璹啓曰。禮展園寢。聖慕冞新。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢此問安。竝爲仰稟。答曰。知道。
정조 6년
徐有防啓曰。今日殿座時。承旨當爲備員入參。而右承旨趙時偉。不爲仕進。卽爲牌招。何如。傳曰。許遞。前望單子入之。李亨元藥點。
정조 6년
傳于金宇鎭曰。承旨仍。
정조 6년
傳于李亨元曰。左副承旨入侍。
정조 6년
以來十六日儒生殿講。取稟。傳于徐有防曰。爲之。
정조 6년
有政。吏批。行判書李命植進。參判鄭一祥進。參議未差。右承旨李亨元進。以李宗燮爲副校理。金履素爲大司成。兪彦鎬爲弘文提學。鄭好仁爲司譯提調。尹孝寬爲工曹正郞。李集星爲儀賓都事。李文煥爲造紙別提。徐有成爲東學敎授。金恒柱爲司饔僉正。接慰官單洪文泳。漢學敎授二單徐龍輔金載瓚。
정조 6년
兵批。判書李性源進。參判蔡弘履病。參議李養鼎入直。參知柳誼病。右副承旨徐鼎修進。以李壽弘爲羽林將。金致晙爲五衛將。柳載熙爲訓鍊僉正。副護軍朴師郁單付。副司直李頤祥單付。副司果金履正尹長烈閔致愼。山馬監牧官金秀璜單付。
정조 6년
以副校理李昌漢牌不進傳旨。傳于徐有防曰。只推。
정조 6년
金宇鎭。以弘文館言啓曰。副校理李昌漢。旣有只推之命。與新除授副校理李宗燮。一體牌招察任。何如。傳曰。允。
정조 6년
徐有防。以弘文館言啓曰。新除授副修撰權以綱。卽爲牌招察任。何如。傳曰。允。
정조 6년
徐有防。以禮曹言啓曰。卽接永祐園別檢所報。則今初十日本園親祭時。兩官當爲備員。而參奉洪百膺。身病猝重。萬無進參之路云。莫重親祭。兩官不可不備。參奉洪百膺。今姑改差。其代。卽令該曹。以在京無故人。口傳差出。以爲備員將事之地。何如。傳曰。允。
정조 6년
李亨元。以訓鍊都監言啓曰。依下敎。隨駕武藝別監一百三十八人處饌價。依前例每人一時各錢文一錢八分式。磨鍊。分給之意。敢啓。傳曰。知道。
정조 6년
李亨元。以禁衛營從事官。以都提調意啓曰。本營軍器新備草記批旨內。此等事。雖不必一切防塞。亦不宜一任殽濫。外方請資狀聞。有就議大臣後稟處之例焉。況都提擧兼管本營事務。使之考察實蹟有無。義無不可。都提調以此知悉。詳閱草記事。命下矣。臣於當日。來到本營。各樣物件。一一點視。大縀巡視令旗四十面。木甲布帳九十件。布單布帳九十三件。軍兵紙油衫八百九件。軍幕二部。坐板十八立。紅氈笠四十箇。豆靑三升。挾袖一百十五件。藍三升。戰服一百十五件。黑木挾袖一百七十件。靑木戰服一百七十件。藍方紬戰帶二百八十五件。槍劍單紅木號衣六十四件。紅紗籠六十件。竝新件鮮明。短銃粧家二百柄。皮瓢子一千箇。加時木刁斗二百部。大行鼓三坐。油芚六十浮。熟麻大小乼六十一巨里。竝新造無頉。火藥抽栍點視。而俱猛。火箭亦是新造。釜子鍮所羅及修之長槍環刀戰車囉叭中鉦小行鼓笛等件亦無頉鉛丸柱桿。俱非新舊易辨之物竝不論。大縀大旗幟三十八面。略干色渝。巡視令旗四十八面。方紬旗一百二十三面。木甲布帳一百六十五件。布單布帳三十四件。軍兵紙油衫二百三十一件。軍幕一部。紅氈笠九十箇。豆靑三升。挾袖四百五件。藍三升。戰服四百五件。黑染布挾袖一百三十件。靑染苧布戰服一百三十件。藍方紬戰帶五百三十五件。槍劍軍紅木號衣五十六件。熟麻大小乼六十九巨里等件。雖無傷汚。間多色渝。故問其委折。則各樣物件。俱是庚子辛丑兩年所造。而兩年之內。間間出用。以致如此云。黑角弓時未上絃。別黃燭已入於用下。見存五十柄矣。臣職忝摠察。營中事爲未嘗不預聞。而尋常曚昧。已極愧悚。今日點視之日。尤著不察之失。不勝惶恐之意。敢啓。傳曰。俾卿詳閱草記。意在審施賞典。不料新舊之相錯。至於此多。身爲將臣。寧有一分瞞告之心而然哉。惟其虛張數爻。變幻虛實。必是主將見瞞監官之致也。將校之瞞告主將。不特有關紀律。抑亦大係風化。自朝家付之攸司。另行覈實。以公以私。兩得其宜。亦可以慰將臣莫暴之本情。該監官移文刑曹。嚴囚照律。使卽草記。所謂新備物件。在監官。則雖曰新舊相錯。在將臣。則明是當等所造軍物之逐年措置。或云可尙。然則贊施賞典於將臣。似無不可乎。
정조 6년
李亨元。以司僕寺正。以一二提調意啓曰。當該內乘汰去。事過後。令該府處之事。命下矣。內乘汰去之代。令該曹卽爲口傳差出。以爲備員之地。何如。傳曰。允。
정조 6년
李亨元。以義禁府言啓曰。博川郡守李漢佐。令該府處之事。傳旨。啓下矣。李漢佐時在任所云。依例發遣府羅將。拿來。何如。傳曰。允。
정조 6년
金宇鎭啓曰。京外上言二十三張內。十二張猥濫。八張違格拔去。三張分下各該司次。捧入之意。敢啓。傳曰。知道。
정조 6년
李亨元。以義禁府言啓曰。因中禁李千孫上言判付內。同罪諸人。竝放送事。命下矣。平安道宣川府定配罪人李恕采。卽爲放送事。分付該道道臣之意。敢啓。傳曰。知道。
정조 6년
金宇鎭。以刑曹言啓曰。昨日動駕時。衛外擊錚人等處。依近例除刑推捧供以入之意。敢啓。傳曰。知道。
정조 6년
金宇鎭。以刑曹言啓曰。昨日動駕時。西部居童蒙朴興得。擊錚於衛外。所當捧供以啓。而此是御寶僞造罪人朴昌郁之子也。昌郁年前。假作爲紅牌。捧價潛賣於德川人金殷采。事發本郡。移文臣曹。捉致昌郁。嚴加究問。則以全然不知。抵賴不服。故拿致買取之金殷采。指示之方泰京。一庭對質。則渠亦不敢全諱。謂以指示買給。誣引不干之人。欲爲漫漶之計。而詞證明白。情節昭著。完決刑訊。今已三年。而頃於幸行時。因其子之呼籲。以此意覆啓勿施矣。曾未。幾何。又此煩瀆。究其情狀。尤極無嚴。雖以事出爲父。年未成童。不爲勘律。原情勿施。罪人朴昌郁。待用刑各別嚴訊。期於取服。何如。傳曰。允。
정조 6년
金宇鎭。以刑曹言啓曰。昨日動駕時。西部居良女李召史。擊錚於衛外。所當捧供以啓。而此是殺獄罪人朴世根之妻也。世根之刺殺李景雲。傷痕狼藉。實因明白。完決刑訊。今已經年。則實無一毫可疑之端。而昨秋及今春幸行時。連爲呼籲。一倂覆啓勿施矣。曾未。幾何。又此縱妻煩瀆者。究厥情狀。萬萬無嚴。李召史則雖以事出爲夫。不爲勘律。而其原情勿施。罪人朴世根。待用刑各別嚴訊。期於取服。何如。傳曰。允。
정조 6년
金宇鎭。以刑曹言啓曰。昨日動駕時。北部居閑良鄭璲。擊錚於衛外。故取考其原情。則氷魚船事。自京兆。以散泊草記處決之後。所謂魚船。都泊於西江。適中鄭龍河等奸計。去月晦間。魚船之自海島上來時。過其門前者。溯去西江。則望合男女。望見魚船。涕泣蹴地。聲干雲宵。乞蒙復舊安堵云矣。鄭璲之以此事冒法呼籲。非止一再。而特蒙天恩。不加之罪。又命査處。則在渠道理。固當感戴之不暇。而曾未。幾何。復此鳴金者。揆以民習。萬萬猥越。元供勿施。其年雖近七十。其罪有難曲恕。自臣曹考律勘處。至於鄭龍河之不有散泊之官決。仍前都執者。果如原情內辭意。則亦不可全然無罪。參酌懲治後。依處決嚴飭施行之意。分付京兆。何如。傳曰。自京兆。後無得更致稱冤之端事。彼隻處。分付。如是下敎後。有呼冤。彼隻尙置前科。一體嚴明。分付後。使之草記。
정조 6년
金宇鎭。以刑曹言啓曰。昨日動駕時。全羅道咸悅居李福興。擊錚於衛外。故取考其原情。則以爲。雖非四件內事。目下情勢。有所難保者。蓋渠高祖義宗。三去己亥。自辦累千金。不煩民力。獨設聖當倉。本官論報其功勞於監營。監營具由狀聞後。本倉所屬南原等七邑都庫直。特爲繼世差定。而大同米捧糴時。每石落庭三升。庫子食之。色米三升。自捧上日。至漕船時。差使員下人等接供之意。永爲定式。一自色米差使員次知之後。捧米載米之時。差使員一行及此外官屬數百餘名接待。馬貰等雜費。專責於庫子。些少落庭。無路支當。或賣家莊。或賣庫子。官用淸蜜二十三斗。亦爲移定。而必以白淸點退。故一年所費米近百石。故負債難支。乞蒙行査本道。依定式施行云矣。果如原情辭意。在渠雖爲切己之事。而此不過呈訴營邑。從長釐革者。其非四件。渠亦自知。而猥越呼籲。至煩天聽。揆以民習。萬萬無嚴。原供勿施。其罪狀。自臣曹考律勘處。何如。傳曰。係是四件之外。考律收贖決放。而弊瘼則果是弊瘼申飭該道。使之釐改。
정조 6년
金宇鎭。以刑曹言啓曰。昨日動駕時。慶尙道密陽居業儒沈偗之。擊錚於衛外。故取考其原情。則以爲。渠以罪人儀之庶弟。其兄伏法之後。同生姪子與渠之母子。俱爲定配。渠則蒙恩放還。渠母以儀之庶母。尙今未放。年老深病。氣息奄奄。晝夜原情。生還故土。故昧死伏訴云矣。渠之原情中。旣有渠蒙恩放還之意語。故取考放未放啓本。則丁酉正月。渠則果已蒙放。而渠之母。旣已罪人儀之庶母。緣坐爲婢定配。則其所關係。與尋常編配有異。不可以其子之蒙放。輒皆宥釋。原情內辭緣。置之。何如。傳曰。渠之所訴。極其無嚴。然子宥而母不宥。殊欠綜核之政。未知其間有甚別般委折。而一放一否。更考文案。放送當否論理。指一稟處。刑曹啓目。幼學張鉉中。擊錚原情云云。所供如此。上裁。何如。啓判付內。山事立落。自有道臣。使之從公査處後。狀聞爲有矣。至於凡節滯囚言之。極其訝感爲慮。此等之弊。凡係待用刑之類。知委兩都八道。使皆保放是隱則。此人亦九朔牢囚。尙未見宥。果何委折是隱喩。此一段。先卽嚴査狀聞事。行會爲良如敎。刑曹啓目。幼學朴箕範。擊錚原情云云。所供如此。上裁。何如。判付啓。令道臣詳査狀聞後。稟處爲有矣。所謂權烋段。姓與名字相似。果是向來減死的處之人是隱則。爾則無論訟理曲直。此漢之挾勢官長。復售胸臆。極爲獰悍。一體査實狀聞事。卽爲行會爲良如敎。刑曹啓目。幼學趙顯祖。擊錚原情云云。所供如此。上裁。何如。判付啓。誠如其矣所供。該縣監事。萬萬無狀。卽令道臣除尋常親執明査。狀聞爲旀。所謂七大弊瘼。決非無根之說。卽令道臣。更良探察。一倂釐革。近來道臣。凡係此等事上聞。惟以周遮爲事。而此道臣莅任周歲。生處漸熟。且無現發之跡乙仍于。姑不申飭爲去乎。另加暢念之意。竝以。分付爲良如敎。刑曹啓目。良女安召史原情云云。所供如此。上裁。何如。判付啓。虛張之訟。近如可息。意謂迄欲休矣。觀此安女之訴。老物之剛悍。反有甚於盧張兺除良。渠與渠夫張大壽。俱以八十之人。死已在卽。會合無期是如。縷縷爲說。頗有意思是遣。況旀前因盧之事。張哥之特敎定配。非止大壽一人是隱則。盧女之雪憤。亦云云矣。同所訴。又令勿施。扶抑得不太偏。張大壽段。特爲放送。俾遂未死前相見之願。聖儉放送當否。更考其時文案。草記稟處爲良如敎。刑曹啓目。幼學崔瀾原情云云。所供如此。上裁。何如。判付啓。海旣酌放。則海之三寸。自可減一等。許令分揀。不至決刑放送爲良如敎。刑曹啓目。幼學白致寬擊錚原情云云。所供如此。上裁。何如。判付啓。許令宥還。實合孝理之政。特爲放送爲良如敎。刑曹啓目。幼學蔡師信。所供如此。上裁。何如。判付啓。議處爲良如敎。刑曹啓目。幼學蔡師信。擊錚原情內辭緣。係是山訟。令漢城府稟處。何如。判付啓。依回啓。施行爲良如敎。刑曹啓目。幼學申啓岳。擊錚原情云云。所供如此。上裁。何如。判付啓。詳考伊時文案。議處爲良如敎。刑曹啓目。粘申啓岳編配。已過三載。減等而旣爲徒年。參酌放送。何如。判付啓。依回啓。施行爲良如敎。刑曹啓目。醴川居李召史。擊錚原情云云。所供如此。上裁。何如。判付啓。議處爲良如敎。刑曹啓目。粘李召史擊錚原情內辭緣。別定剛明官。詳査啓聞後。稟處。何如。判付啓。依回啓。施行爲良如敎。刑曹啓目。童蒙白龍甲原情云云。所供如此。上裁。何如。判付啓。本罪元非大段。分揀放送爲良如敎。
정조 6년
同副承旨林錫喆疏曰。伏以。臣銜命出疆。經歲歸柵。王靈所曁。已切攢祝。而行未渡江。忽伏聞銀臺特擢之命。恩言鄭重。逈出常格。居然以下大夫還朝。從古燕价之義。此殊渥者。其誰哉。榮動塞土。寵溢微分。感極涕零。惝怳靡措。噫。臣本至愚拯劣。最居人下。自在秉筆。偏荷曲疵。恩重丘山。★蔑紛毫。每自循省。以惶以愧。今此緋玉晉秩。有隕自天。敦府之命。喉司之除。★翩於在途之日。不識聖明。奚考於臣。而隆恩異數。一至此哉。第念前冬臺言。緣臣見輕。致人相規。到今事宿之後。固何必費辭呶呶。以益疲惱。而臣心愧恧。不可以時月之稍移。晏然自恕也決矣。迺於反面之日。又伏★近密★除。而在臣自靖之義。何敢爲冒膺之計。而陪扈義重。淸齋時急。雖不何不他未暇顧。黽勉祗肅。仍因蹲據。有關廉防。玆從院直。退歸私次。冒入文字。略陳衷懇。伏乞聖明。俯垂鑑燭。亟遞臣所帶之銜。仍治臣瀆撓之罪。以安微分。以肅朝綱。不勝幸甚。答曰。省疏具悉。爾其勿辭察職。
정조 6년
傳于徐有防曰。同副承旨批下。卽爲牌招察任。
정조 6년
壬寅四月十一日辰時。上御涵仁亭。文臣殿講入侍時。行都承旨嚴璹。左承旨徐有防。左副承旨金宇鎭。右副承旨徐鼎修。記事官趙興鎭。假注書趙衍德。記注官金鳳顯。別兼春秋徐龍輔。先行四拜禮訖。以次陞殿。引儀唱試官行禮。左議政洪樂性。禮曹判書金魯鎭。仁陵君李在協。兵曹參議李養鼎。行副司直崔台衡。率講官柳頤玄等入就庭。引儀唱四拜禮。洪樂性等。行拜禮訖。以次陞殿。有防曰。講官朴宗來。方有實病。不得入來矣。上曰。唯。有防曰。新除授右承旨李亨元。方在解由未出中。何以爲之乎。敢稟。上曰。勿拘。可也。出擧條又啓曰。今日殿座時。承旨不可不備員。新除授右承旨李亨元。旣有解由勿拘之命。卽爲牌招。何如。上曰。依爲之。出擧條上曰。新除授承旨。卽爲牌招入侍事。分付。賤臣承命出傳。仍命開講。上曰。韓用龜所講。今當畢秩。先爲進講。可也。賤臣呼用龜名進講。講訖。收栍先退。柳頤玄等。以次進講。上曰。藥房問安。姑未賜答。都承旨出去。承批答後。與都提調入侍。可也。少頃。璹與判府事鄭弘淳偕入進伏。弘淳曰。聖體。若何。上曰。一樣矣。弘淳曰。臣方帶禁營都提擧。而該營將校瞞告大將。有此濫請賞格之典。此非大將之罪。亦是臣不察之致。惶隕悚感。無復仰達矣。上曰。該將校之假稱修補軍物。瞞告大將。致此請賞之擧者。事極駭然。而在卿何有。所引誠過矣。命弘淳先退。講訖。通禮告禮畢。命退。諸臣以次退出。
정조 6년
壬寅四月十一日酉時。上御誠正閣。左副承旨與一直提學入侍時。一直提學沈念祖。左副承旨金宇鎭。假注書趙衍德。記注官金健修金鳳顯。以次進伏訖。上曰。外閣奉安後。更留幾日而來乎。念祖曰。臣行所奉去譜略誌狀御製及行宮所在冊譜。初二日入去後。卽爲奉安。而初三日往史庫。奉來御製御筆。同爲奉安。自四日移置。儀軌及冊庫書策。其住置形止。俱載所修來形止案。而其中儀軌題目。當初只書以某都廳儀軌。不書某朝儀軌。故後或有考來之事。則難以披見。故今番則每朝各儀軌彙類分錄。詳付籤紙。此役甚艱。自費一兩日。客舍西軒所置宣頭案。則事不當與冊寶書策。竝置閣內。故別置於別庫樓上。而孝廟朝追刷奴婢儀軌。亦爲同置一處。淸國金寶一顆。在於北新庫。亦當移置閣內。而紙封印面踏啓字。故未能坼見。而曾未仰稟。故不敢擅便移置。而體樣則小。而運動甚重。似是純金。此庫曾有銀器之賊患。渾置於雜物笥中。甚疎闊。後日閣臣往來時。移奉。似好矣。上曰。然矣。念祖曰。行宮寶盝移奉之後。其護匣朱盝。雖承移置別庫之敎。而別置他處。則恐或於後日還奉時。難於推尋。故爲留置冊架上矣。上曰。果善處矣。念祖曰。史庫翠雲亭。有先大王御筆懸板。而作爲欌子。奉安其中。故不敢擅便移奉。而史庫中。有孝宗大王御札書板。其他御製板本。亦爲多矣。勢不可盡數移奉。而此書板。則比之冊板有所重。故移來奉置于冊架矣。上曰。好矣。念祖曰。今則外閣體貌自別。奉審諸節。宜有節目。閣內奉審。則當待閣臣下去爲之。而或於急雨之時。若有滲漏處之不可遲延修改者。則似有拘礙之端。此時則留守開門奉審。似好矣。上曰。閣門開金。旣付留守。則如此之時。留守之開門奉審。亦不妨矣。念祖曰。常時則留守自外奉審。月終修報有無事於內閣似好。以內閣奉謨堂例。當以望前望後奉審矣。上曰。長寧殿奉審。以望前後爲之耶。以春秋爲之耶。念祖曰。只春秋兩次云矣。上曰。此則商議定式爲宜。念祖曰。前留守則欲爲多置守直所屬。而臣與時留守相議。則行宮旣有守直將校。而名曰衛將。將校則以此兼察。書吏置二人。而以本府吏禮房書吏兼察。此則皆給加料若干斗。雖不別爲差出。可以擧行。而所不可無者。軍士二人。此則別出料一窠。然後可以差出。其料米。則本府鋪陳價米中。似有餘剩云。以此劃給。似好矣。上曰。將校則衛將之名旣好。因以此名色兼察。書吏則備局獨與江華書吏通房。以吏禮房吏兼察亦好。而軍士則以當然矣。上曰。使名旣兼察理。果能察理。何事耶。念祖曰。內閣事竣之後。往見松亭戰船。玉浦木柵及沿邊枳林。則戰船當初以劣薄之材造成船底破漏。不可不及今修改。玉浦木柵則水道變遷。徒費財力。姑爲留觀來頭似好。而本府別庫所儲。淸改色事。略有弊端矣。上曰。此則皆以書啓爲之。可也。島中年事。何如。而人心亦如何。念祖曰。僻處一隅。故人心則勝於陸地。而一自本島穀物之禁不流出。穀價不騰。前年雖未豊稔。而民間則無匱乏之患矣。上曰。聞近間民多欲居于沁都者云。然否。念祖曰。然矣。臣於年前。以本府添餉米價錢。買畓設屯事。仰陳於書啓。而各衙門屯田。每患不實。而至於沁都。則以此錢繼買田留。則不出數十年。島中土地。盡爲官田。使水軍耕作。輕捧睹地。則兵民俱足。願居者益多矣。念祖曰。戰船貌樣。臣今始見。而旣無裝船善否之可以發露者。故初不致精。草草修裝。置之江干。終年不用。故尤易朽敗。曾聞國初。漕穀留載於戰船云。今若於此處。裝置兩戰船。替載漕穀。而使水軍運來。則船無空朽之弊。軍有習水之利。行之有效。諸處戰船。皆用此規。似好矣。上曰。將臣輩每持難。戰船則姑難遽議。而予亦欲以兵船運漕穀矣。上曰。今初六日得雨後。所經處牟麥。何如。念祖曰。雨後果有成熟之望矣。上曰。農民今亦待雨乎。念祖曰。然矣。命念祖先退。上曰。江原道御史。何以尙不上來乎。宇鎭曰。似或未見還朝傳敎。故尙此未還矣。命書傳敎曰。海西審覈使。明日晝講。同爲入侍。上曰。同副承旨承牌入來乎。宇鎭曰。然矣。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨金宇鎭坐直。右副承旨徐鼎修坐。同副承旨林錫喆坐直。注書趙興鎭藥院直李祖承病。假注書趙衍德仕直。事變假注書李顯道仕。
정조 6년
傳于李亨元曰。右副承旨入侍。
정조 6년
徐有防啓曰。十六日儒生殿講爲之事。命下矣。處所以何處爲之乎。敢稟。傳曰。涵仁亭爲之。
정조 6년
傳于李亨元曰。左承旨左副承旨入侍。
정조 6년
以副校理李宗燮牌不進罷職傳旨。傳于金宇鎭曰。只推。
정조 6년
徐有防。以弘文館言啓曰。副校理李昌漢。副修撰權以綱。旣有只推之命。卽爲牌招察任。何如。傳曰。允。
정조 6년
以副校理李昌漢。副修撰權以綱牌不進罷職傳旨。傳于徐有防曰。只推。
정조 6년
金宇鎭。以吏曹言啓曰。成均館典籍趙恒鎭呈狀內。身病甚重。勢難察任云。依例改差。何如。傳曰。允。
정조 6년
林錫喆。以義禁府言啓曰。司憲府監察金鯉吉。副司果崔鳳諧。成均館典籍金聖甲。學錄馬思仁。權知承文院副正字姜彙玉金熙采。副司果徐配修等。竝拿囚之意。敢啓。傳曰。付過放送。
정조 6년
林錫喆。以義禁府言啓曰。因刑曹啓辭。偗之母潤順。分付該府。參酌放送事。允下矣。全羅道靈巖郡爲婢罪人潤順。卽爲放送事。分付該道道臣之意。敢啓。傳曰。知道。
정조 6년
林錫喆。以刑曹言啓曰。因禁衛營啓辭。新舊之相錯。至於此多。惟其虛張數爻。變幻虛實。必是主將。見瞞監官之致也。將校之瞞告主將。不特有關紀律。抑亦大係風化。付之攸司。另行覈實。以公以私。兩得其宜。該監官嚴囚。照律草記事。命下矣。依傳敎。禁衛營當該監官閔光祿。發問目嚴加究問。則招內以爲。營中所用各樣軍物。自庚子至今年。流伊造備。而造備之後。連爲出用。故庚子辛丑兩年。所造物件中。果不無色渝之事。至於黑角弓。卽是今年二三月新造。而待其膠硬。姑未上弦。別黃燭庚子年新造。果爲一千五百柄。而其間連爲用下。所存只是五十柄的實。旣以新備條列草記。則所當以新造鮮明者。從實備待。而兩年所造。初不區別。敢將已用色渝之物。混以卽今新備樣。瞞告主將。至於草記之境。萬死無惜云矣。軍器事體。本自不輕。草記請賞。亦係重大。而身爲該營監官。敢以色渝之物。混稱新備。瞞告主將。至於點閱時現露之境。究厥罪狀。萬萬痛駭。謹按大明律有曰。衣甲器仗不整者。杖八十。又曰。報上不以實者。杖八十徒二年。罪人閔光祿。依此照律。而二罪俱發。從重論杖八十收贖後。徒二年定配於黃海道松禾縣。卽爲押送之意。敢啓。傳曰。知道。
정조 6년
林錫喆。以刑曹言啓曰。因安召史擊錚。原情判付內。張大壽特爲放送。聖儉放送當否。更考其時文案。草記稟處事。命下矣。取考昨年盧召史上言文案。則聖儉與盧召史爭詰時。以言辭之無嚴。因特敎定配矣。聖儉爭詰時言辭。果如盧召史上言內辭緣。則論其罪狀。誠極駭痛。而其所編配。今已經年。其叔大壽。特蒙恩釋。則聖儉亦當一體放送。而係是特敎。定配罪人。臣曹不敢擅便。上裁。何如。傳曰。聖儉卽爲放送。
정조 6년
林錫喆。以刑曹言啓曰。因沈偗之擊錚。原情置之事草記。渠之所訴。極其無嚴。然子宥而母不宥。殊欠綜核之政。未知其間有甚別般委折。而一放一否。更考文案。放送當否。論理指一稟處事。批下矣。取考義禁府文案。則偗之伊時自該府。以爲奴磨鍊。而因特敎免奴定配。故凡於放未放啓本中。依例載錄。丁酉年赦典時。因判付。特爲蒙放。同罪罪人中儀之叔鈗。丙申八月。因其子上言蒙放。儀之兄脩之。丁酉五月。因大臣陳達蒙放。至於偗之母。以爲婢定配。不入於放未放啓本。故初不擧論矣。其時同罪諸人。幾皆次第蒙放。而以偗之言之。母子之一放一否。亦涉斑駁。偗之母潤順。參酌放送事。分付該府。何如。傳曰。允。
정조 6년
林錫喆。以漢城府言啓曰。因鄭璲擊錚。刑曹草記判付內。自京兆。後無得更致稱冤之端事。彼隻處。分付。如是下敎。復有呼冤。彼隻當置落科。一體嚴明。分付後。使之草記事。命下矣。臣卽爲招致鄭璲鄭龍河等。以判付內辭意。各別曉諭。依前處決。平均分泊。更勿呼冤事。兩隻處各捧侤音嚴飭之意。敢啓。傳曰。知道。